Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΕΟX για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) και του παραρτήματος XX (Περιβάλλον) της συμφωνίας ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για να εξασφαλίσει την απαιτούμενη ασφάλεια δικαίου και ομοιογένεια, η Μικτή Επιτροπή ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία ΕΟΧ το συντομότερο δυνατό μετά τη θέσπισή της.

2. Η Μικτή Επιτροπή ΕΟΧ πρέπει, συνεπώς, να εκδώσει τη συνημμένη απόφαση για την τροποποίηση του παραρτήματος ΙI (Τεχνικοί κανόνες, πρότυπα, δοκιμές και πιστοποίηση) και του παραρτήματος ΧΧ (Περιβάλλον) της συμφωνίας ΕΟΧ, με την προσθήκη του κεκτημένου στους εν λόγω τομείς. Η απόφαση αφορά:

- 398 L 0070: Οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (ΕΕ L 350 της 28.12.1998, σ. 58).

- 399 L 0032: Οδηγία 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ (ΕΕ L 121 της 11.5.1999, σ. 13).

3. Κατά την έννοια του άρθρου 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις αυτές, κατόπιν προτάσεως της Επιτροπής.

4. Το σχέδιο απόφασης της Μικτής Επιτροπής ΕΟΧ υποβάλλεται στο Συμβούλιο προς έγκριση. Η Επιτροπή ελπίζει ότι θα είναι σε θέση να παρουσιάσει τη θέση της Κοινότητας στη Μικτή Επιτροπή ΕΟΧ, τον Ιούνιο του 2001.

Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΕΟX για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) και του παραρτήματος XX (Περιβάλλον) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και, ιδίως, το άρθρο 98,

Εκτιμώντας τα εξής:

(1) Το παράρτημα IΙ της συμφωνίας τροποποιήθηκε με την απόφαση αριθ. .../... της Μικτής Επιτροπής ΕΟΧ της ... [1].

[1] ΕΕ L ...

(2) Το παράρτημα ΧΧ της συμφωνίας τροποποιήθηκε με την απόφαση αριθ. .../... της Μικτής Επιτροπής ΕΟΧ της ... [2].

[2] ΕΕ L ...

(3) Η προσαρμογή στην οδηγία 93/12/ΕΟΚ του Συμβουλίου πρέπει να προσαρμοσθεί μετά τη προσχώρηση της Δημοκρατίας της Αυστρίας και της Δημοκρατίας της Φιλανδίας στην Ευρωπαϊκή Ένωση.

(4) Η οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου [3], πρέπει να ενσωματωθεί στη συμφωνία.

[3] ΕΕ L 350 της 28.12.1998, σ. 58.

(5) Η οδηγία 1999/32/ΕΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ [4] πρέπει να ενσωματωθεί στη συμφωνία.

[4] ΕΕ L 121 της 11.5.1999, σ. 13.

(6) Η Ισλανδία μπορεί να συνεχίσει τη χρήση πετρελαίων που χρησιμοποιούνται στη θάλασσα, τα οποία δεν πληρούν τις απαιτήσεις της οδηγίας όσον αφορά την περιεκτικότητα σε θείο,

ΑΠΟΦΑΣΙΖΕΙ:

Άρθρο 1

Το σημείο 6 (Οδηγία 93/12/ΕΟΚ του Συμβουλίου) του κεφαλαίου ΧVIΙ του παραρτήματος ΙI της συμφωνίας τροποποιείται ως εξής:

1. Προστίθεται το ακόλουθο σημείο:

«, μετά τη τροποποίηση με την:

- 398 L 0070: Οδηγία 98/70/EΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 (ΕΕ L 350 της 28.12.1998, σ. 58).

- 399 L 0032: Οδηγία 1999/32/EΚ του Συμβουλίου της 26ης Απριλίου 1999 (ΕΕ L 121 της 11.5.1999, σ. 13)(*).

(*) Η οδηγία περιλαμβάνεται επίσης στο κατάλογο του παραρτήματος ΧΧ, σημείο 21 αβ της συμφωνίας.»

2. Το κείμενο προσαρμογής διαγράφεται.

Άρθρο 2

Μετά το σημείο 6 (Οδηγία 93/12/EΟΚ του Συμβουλίου) του κεφαλαίου XVΙI του παραρτήματος II της συμφωνίας, παρεμβάλλεται το ακόλουθο σημείο:

«6α. 398 L 0070: Οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (ΕΕ L 350 της 28.12.1998, σ. 58).»

Άρθρο 3

Μετά το σημείο 21αα (Οδηγία 1999/13/ΕΚ του Συμβουλίου) του παραρτήματος ΧX της συμφωνίας, παρεμβάλλεται το ακόλουθο σημείο:

«21αβ. 399 L 0032: Οδηγία 1999/32/ΕΟΚ του Συμβουλίου, της 26ης Απριλίου 1999, σχετικά με τη μείωση της περιεκτικότητας ορισμένων υγρών καυσίμων σε θείο και για την τροποποίηση της οδηγίας 93/12/ΕΟΚ (ΕΕ L 121 της 11.5.1999, σ. 13)(*).

Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

Στο άρθρο 4 παράγραφος 2, μετά τη λέξη "επικράτειας", παρεμβάλλονται οι λέξεις "η Ισλανδία, όσον αφορά το σύνολο ή τμήματα της επικράτειάς της,"

(*) Η οδηγία περιλαμβάνεται επίσης στο κατάλογο του παραρτήματος ΙΙ, κεφάλαιο XVII, σημείο 6, της συμφωνίας.»

Άρθρο 4

Τα κείμενα της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου και της οδηγίας 1999/32/ΕΚ στην ισλανδική και νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.

Άρθρο 5

Η παρούσα απόφαση τίθεται σε ισχύ την ... 2001, υπό την προϋπόθεση ότι έχουν πραγματοποιηθεί προς τη Μικτή Επιτροπή ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [5].

[5] [Έχουν αναφερθεί συνταγματικές απαιτήσεις.][Δεν έχουν αναφερθεί συνταγματικές απαιτήσεις.]

Άρθρο 6

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ....

Για τη Μικτή Επιτροπή ΕΟΧ

Ο Πρόεδρος

Οι Γραμματείς της Μικτής Επιτροπής ΕΟΧ